ลงดาบประกันแหกคอก
คปภ.ปรับถ้วนหน้าทำผิดกฎไม่ส่งแผนบริหารความเสี่ยง
13 ธ.ค. 2554

คปภ.ปรับถ้วนหน้าทำผิดกฎไม่ส่งแผนบริหารความเสี่ยง
คปภ.คุมเข้มลงโทษเปรียบเทียบปรับถ้วนหน้า บริษัทประกันทำผิดกฎ 
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทาง คปภ.ได้ออกประกาศลงโทษเปรียบเทียบปรับบริษัทประกันภัยที่ไม่ปฏิบัติตามที่กฎหมายกำหนด โดยข้อหาที่ถูกลงโทษมากที่สุดคือ เรื่องการไม่จัดส่งแผนนโยบายบริหารความเสี่ยงและสรุปแผน 3 ปี (2553-2555) ของทิศทางการขยายงานอัตราการเจริญเติบโตของแต่ละบริษัทตามเวลาที่กำหนด ได้แก่ บริษัท คูเนีย ประกันภัย (ประเทศไทย) บริษัท กมลประกันภัย บริษัท ซิกน่าประกันภัย บริษัท ชาร์ทิส ประกันภัย (ประเทศไทย) บริษัท กรุงเทพประกันสุขภาพ บริษัท บริรักษ์ประกันภัย บริษัท อินทรประกันภัย บริษัท แอลเอ็มจี ประกันภัย 
ทั้งนี้ ยังมีบริษัท นวกิจประกันภัย บริษัท เจนเนอราลี่ ประกันภัย (ไทยแลนด์) บริษัท สหนิรภัยประกันภัย บริษัท ไทยประกันสุขภาพ บริษัท พุทธธรรมประกันภัย บริษัท แอกซ่าประกันภัย บริษัท เอ็ม เอส ไอ จี ประกันภัย (ประเทศไทย) บริษัท ไชน่าอินชัวรันส์ (ไทย) บริษัท ชับบ์ประกันภัย (ประเทศไทย) บริษัท เอซ ไอเอ็นเอ โอเวอร์ซีส์ อินชัวรันส์ บริษัท ฟอลคอนประกันภัย บริษัท ศรีอยุธยาประกันภัย บริษัท นิวแฮมพ์เชอร์ อินชัวรันส์ ประเทศไทย และบริษัท ไทยพาณิชย์สามัคคีประกันภัย อีกด้วย
นอกจากนี้ ยังมีบริษัท อาคเนย์ประกันภัย ที่โดนข้อหาออกกรมธรรม์ประกันภัยรถยนต์แตกต่างไปจากแบบและข้อความที่ คปภ.ได้ให้ความเห็นชอบไว้แล้ว ส่วนบริษัท ไทยไพบูลย์ประกันภัย โดนข้อหาออกกรมธรรม์ประกันความเสี่ยงภัยทุกชนิด โดยใช้แบบและข้อความที่ไม่ได้รับความเห็นชอบจาก คปภ.และบริษัท แอ๊ดวานซ์ ไลฟ์ ประกันชีวิต โดนข้อหาโฆษณาจูงใจอันเป็นเท็จหรือเกินความจริงเกี่ยวกับเอกสารประกอบการเสนอขายกรมธรรม์ประกันชีวิต 
สำหรับบริษัทที่ถูกลงโทษเปรียบเทียบปรับและยังไม่ได้ชำระค่าปรับ ได้แก่ บริษัท เจ้าพระยาประกันภัย บริษัท กมลประกันภัย โดนข้อหาประวิงเวลาจ่ายค่าสินไหม และ บริษัท ฟินิกซ์ประกันภัย (ประเทศไทย) บริษัท ศูนย์สุขภาพประเทศไทย โดนข้อหาไม่จัดส่งนโยบายบริหารความเสี่ยงและสรุปแผน 3 ปี (2553-2555)